

# Алексей Песошин Лаеш районы сессиясендә катнашты

*25.02.2014*


Бүген Лаеш районы Советының егерме алтынчы сессиясендә катнашкан ТР Премьер-министрының беренче урынбасары Алексей Песошин Лаеш районы үсешен билгеләп үтте.


Районның динамик үсеше узган елда район ирешкән күрсәткечләрдән күренә. Алар турында район башлыгы Михаил Афанасьев доклад ясады. Муниципаль берәмлекләр һәм шәһәр округларының социаль-икътисади үсеше рейтингында район беренче урында, Татарстанның барлык муниципалитетларының гомуми йомгаклау рейтингында Казан һәм Әлмәт районыннан кала өченче урында.


Район башлыгы сүзләренчә, тулай төбәк продукты 6,6%ка арткан һәм 13 млрд сум тәшкил иткән. Район үсешендә инвестицияләр зур роль уйный. Моңа район территориясендә гамәлгә ашырылган федераль, республика һәм коммерцияле проектлар булыша. Узган ел Татарстан Президенты Рөстәм Миңнеханов катнашында “СМАРТ Сити Казан” проектының беренче ташын салу тантанасы булды. Инвестицияләр күләме якынча 400 млрд сум тәшкил итә. Агымдагы елда беренче ике млрд сумны “Иннополис” махсус икътисади зона участогы территориясендә үзләштерү планлаштырылган.


Утырышны йомгаклап Алексей Песошин Лаеш районының инвестицияләр җәлеп итү өстенлеген билгеләде.


Сессия тәмамланганда дәүләт бүләкләре тапшырылды.


*Лаеш муниципаль районының “Кама ягы” газетасы редакциясе*
Алексей Песошин Лаеш районы сессиясендә катнашты